Mange af os kan formentlig genkende lysten til at flygte fra det hele for en stund. Sige jobbet op, lægge forpligtelserne på hylden og sætte de faste udgifter på pause. Men det er nok de færreste, der ender med at gøre alvor af tankerne. Det er dog præcis, hvad Troels Larsen har tænkt sig, når han inden længe letter anker og sejler jorden rundt. - Det er jo lidt en flugt fra dagligdagen, hvor vi har travlt og er stressede og bruger rigtig meget tid på at gå på arbejde, sove og spise, og så kører den igen. Det vil jeg gerne væk fra et par år, mens jeg stadig er ung og har meget energi. Så man kan godt kalde det en flugt fra dagligdagens hamsterhjul, det er nok det primære mål, siger han. Troels Larsen har en lejlighed i Valby og har i mange år arbejdet som konsulent. - En god uge var, hvis jeg havde fri om lørdagen. Jeg gjorde, hvad der skulle til for at gøre kunderne glade og levere et ordentligt stykke arbejde, det gik jeg meget op i, og måske lige i overkanten, siger han. For otte år siden sluttede han sig til sin kammerat, som sejlede rundt i Caribien i et par måneder, og hurtigt fandt Troels Larsen ud af, at det ikke var sidste gang, han skulle prøve kræfter med livet på havet. - Så fik jeg idéen til at købe et skib, når jeg kom hjem, og selv tage af sted. Så den første tanke var helt klart bare at tage et smut til Caribien og så over Nordatlanten hjem, siger den 39-årige sejler. Jordomrejse-veteran bliver hans ’mand i land’ I fem år har den 41 fod lange såkaldte Sweden Yacht med navnet Joanna ligget i Ishøj Havn. Men det seneste halve års tid har båden såvel som kaptajnen befundet sig i Nykøbing. For her bor også 73-årige Hans Kokholm, som i 2001 selv stævnede ud fra selvsamme havn og brugte fire år og to måneder på at nå rundt om jorden og tilbage igen på sit skib – og sin ’anden hustru’ – Joy. - Det var jo affødt af en gammel drengedrøm. Det glippede i første omgang, fordi jeg mødte en bette pige her på Mors, men så fik vi skrevet i vielsesattesten, at jeg måtte sejle jorden rundt, når børnen var fløjet fra reden, siger Hans Kokholm. 48.500 sømil blev det til på jordomsejlingen, og på sådan en tur lærer man på den hårde måde, hvad der skal til for at klare sig til havs. - Der er rigtig mange ting, der kan gå galt, hvis ikke du forbereder dig godt nok. Jeg har hjulpet mange afsted efterhånden. Jeg synes, det er dejligt at give noget af sin viden fra sig, siger Hans Kokholm. Og den slags viden er guld værd for folk som Troels Larsen. - Han er blevet min mand i land, siger han. - Jeg har satellittelefon med, så selv ude på Atlanten kan jeg ringe til Hans og spørge: ”Hvad fanden gør jeg i den her situation?”. Og så har jeg på fornemmelsen, at jeg nok skal få et virkelig habilt svar. Så det har kæmpe betydning. Får besøg i Brasilien Den erfarne skipper har godkendt Troels Larsens skib, og de mange måneder, de to har været et makkerpar, har for alvor sat gang i drømmene hos den gamle søulk. - Det kribler da, siger Hans Kokholm. - Jeg har stadig nogle drømme, og dem regner jeg med, jeg snart skal til at udleve. De sidste af de store drømme i hvert fald er en tur til Kap Horn. Det er det sidste ’horn’, jeg mangler at komme rundt om. Jeg er ikke så gammel endnu, jeg er stadig under 80, så det kan man godt. De to har aftalt, at Hans Kokholm kommer på besøg i Brasilien, når Troels Larsen når dertil. Troels Larsen regner med at stævne ud fra kajen i Nykøbing om cirka to uger, og han regner med at være tilbage igen om fire år. - Det store hav virker rimelig frygtindgydende, men nu har jeg ligesom taget beslutningen, så nu glæder jeg mig bare sindssygt meget til at komme afsted og ud og se verden, siger han.

Referat:
Den 39-årige software-udvikler har droppet sit faste job for at sejle jorden rundt. Det sidste halve år har han tilbragt på Mors for at få kyndig vejledning til rejsen.